b"\n_START_ARTICLE_\nSultanat d'Indragiri\n_START_PARAGRAPH_\nEl sultanat d'Indragiri fou un estat de la costa sud-est de l'illa de Sumatra. Sota el domini neerland\xc3\xa8s form\xc3\xa0 part de la resid\xc3\xa8ncia de Riau i depend\xc3\xa8ncies, i form\xc3\xa0 una reg\xc3\xa8ncia o subdivisi\xc3\xb3 dins d'aquesta resid\xc3\xa8ncia._NEWLINE_Indragiri fou l'estat successor del regne de Keritang. Sobre l'origen del nom Keritang hi ha dues opinions principals, una que suposa que deriva de d'akar itang que hauria donat akaritang modificat despr\xc3\xa9s a keritang; l'itang \xc3\xa9s una planta que arrela a les ribes i es troba de manera general a tot el llarg del riu Gangsal; i la segona opini\xc3\xb3 suggereix que keritang \xc3\xa9s el nom d'un cargol que viu tamb\xc3\xa9 al riu. El nom de Keritang es conserva en un subdistricte modern de la reg\xc3\xa8ncia d'Indragiri Hilir._NEWLINE_El sultanat d'Indragiri va establir el seu domini sobre les regions que formen la moderna reg\xc3\xa8ncia d'Indragiri Hilir, i altres regions a la regi\xc3\xb3 anomenada Indragiri Hulu com Rangat, Kelayang, Peranap, Baturaja Hulu i Baturaja Hilir. Hi ha molt poques refer\xc3\xa8ncies sobre el regne d'Indragiri: Mpu Prapanca, autor d'un llibre sobre el territori, diu que va existir almenys des del primer rei conegut, Raja Kecik Mambang, que va governar entre 1298-1337. Indragiri era llavors tributari del regne de Sri Vijaya del que es va independitzar (com d'altres petits regnes) quan el poder d'aquest regne va entrar en decad\xc3\xa8ncia. El regne de Johore-Malacca mai va conquerir Indragiri. El regne hauria existit entre el segle\xc2\xa0xiii i el segle\xc2\xa0xx amb uns 25 reis o sultans. El darrer sult\xc3\xa0, Mahmudsyah, va donar suport a la independ\xc3\xa8ncia d'Indon\xc3\xa8sia. El 13 de setembre de 1945 la bandera de la rep\xc3\xbablica d'Indon\xc3\xa8sia es va hissar a la cort del sult\xc3\xa0 a Guncho._NEWLINE_L'estructura de l'estat situava al sult\xc3\xa0 (abans rei) al capdavant, que dirigia el govern central i nomenava les autoritats locals. Per darrere del sult\xc3\xa0 hi havia el Datuk Bendahara, el Orang-Orang Kaya, el Datuk-Datuk Lorong, el Kepala Pucuk Rantau, i el Batin-Batin Qadhi (jutge). El c\xc3\xa0rrec d'amir era excepcional i es donava al sobir\xc3\xa0 d'una regi\xc3\xb3 conquerida.\n_START_SECTION_\nRefer\xc3\xa8ncia\n_START_PARAGRAPH_\nA. Flicher, Les Etats princiers des Indes n\xc3\xa9erlandaises, Dreux 2009"